時下年輕人鍾意戴膠框眼鏡扮吓文青,玳瑁色嘅膠框眼鏡更喺近年盛行,冇諗過已經六十八歲嘅立法會進出口界議員黃定光(象哥)亦換咗新Look,潮戴「膠框眼鏡」。不過,象哥就話佢所戴嘅並唔係膠框眼鏡,而係古董玳瑁眼鏡。
象哥話副古董玳瑁眼鏡係朋友留畀佢嘅,佢只係換咗方便老花都可以睇文件嘅漸進鏡片。至於古董眼鏡係咪價值不菲,佢就笑笑口話自己曾經喺店舖見過一副半玳瑁眼鏡,即係只有眼鏡框係玳瑁,眼鏡臂係膠製嘅都要「幾皮嘢(數萬元)」。
平時立法會開會總係令唔少議員感到疲累,甚至會打瞌睡,唔知象哥戴咗呢副至少「幾皮嘢」嘅眼鏡之後,會唔會打醒十二分精神嚟開會呢?